ai4bharat/Pralekha huggingface dataset:
பாதுகாப்பு அமைச்சகம்
ஐஎன்ஏஎஸ் 325 இயக்கிவைக்கப்பட்டது
போர்ட்பிளேரில் 2022 மே 31 அன்று ஐஎன்எஸ் உத்க்ரோஷில் நடைபெற்ற வண்ணமிகு விழாவில் அந்தமான் நிக்கோபார் பிரிவின் தலைமைத் தளபதி லெப்டினென்ட் ஜென்ரல் அஜய் சிங், உள்நாட்டிலேயே உருவாக்கப்பட்ட ஏஎல்எச் எம்கே III-ஐ இயக்கும் இந்திய கப்பற்படையின் விமானப்பிரிவு  325-ஐ இந்திய கப்பற்படையில் இணைத்தார். புதிதாக சேர்க்கப்பட்ட இந்த போர் விமானம் முதல் முறையாக இந்த ஆண்டின் தொடக்கத்தில் அந்தமான் தீவுகள் மீது பறந்து சென்றது. பின்னர் 2022 ஜனவரி 28-ல் இது அதிகாரப்பூர்வமாக இணைக்கப்பட்டது. இந்தப் பிரிவு இந்திய கப்பற்படையில் இணைக்கப்பட்ட இரண்டாவது பிரிவாகும்.
நேற்றைய நிகழ்ச்சியில் கூடியிருந்தோரிடையே உரையாற்றிய லெப்டினென்ட் ஜென்ரல் அஜய் சிங் இந்த நெகிழ்ச்சியான தருணம் குறித்து ஐஎன்எஸ் உத்க்ரோஷை பாராட்டினார். அண்மைக்கால தேசிய நெருக்கடியின் போது இந்திய ராணுவத்தின் பங்களிப்பை பாராட்டிய அவர், இந்தியாவிலும், வெளிநாட்டிலும் நிவாரண நடவடிக்கைகள் உட்பட சமீப ஆண்டுகளில் ஏஎல்எச் ஆற்றிய சிறப்புமிக்க சேவையை எடுத்துரைத்தார்.
அதி நவீன பல்வகை பணிகளுக்கான ஹெலிகாப்டர் பெங்களூருவில் உள்ள இந்துஸ்தான் ஏரோநாட்டிக் நிறுவனத்தால் வடிவமைத்து, தயாரிக்கப்பட்டதாகும். இது தற்சார்பு இந்தியா இயக்கத்தின் ஒரு பகுதியாக உள்ளது. மேலும் இந்த பிராந்தியத்தின் கடல் சார் நலன்களை பாதுகாப்பதோடு, இந்தியாவின் ராணுவ ரீதியான இருப்பையும், வலுப்படுத்த இது உதவுகிறது என்று அவர் குறிப்பிட்டார்.
இந்த விமானப் படைப்பிரிவுக்கு சேட்டக், யூஎச்-3எச், ஏஎல்எச் போன்ற ஹெலிகாப்டர்களை இயக்கி அனுபவம் பெற்றுள்ள கமாண்டர் அவினாஷ் குமார் சர்மா தலைமை ஏற்றுள்ளார்.
மேலும் விவரங்களுக்கு இந்த ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1829952
தகவல் மற்றும் ஒலிபரப்பு அமைச்சகம்
இந்தியா டிடியை பார்க்கிறது, இந்தியா கொரோனாவை எதிர்த்து போரிடுகிறது
பொது முடக்கத்தின் போது, புகழ்பெற்ற, பழம்பெரும் தொடர்களை டிடி நேஷ்னல் மற்றும் டிடி பாரதியில் மறு ஒளிபரப்பு செய்வதன் மூலம், இந்தியர்களின் உள்ளங்களில் தேசிய ஒளிபரப்பாளர் என்னும் தனது இடத்தை தூர்தர்ஷன் மீண்டும் உறுதி செய்துள்ளது. இந்திய தொலைக்காட்சி நேயர்கள் ஆராய்ச்சி நிறுவனத்தின் சமீபத்திய அறிக்கையின் படி, பழைய பொக்கிஷங்களை ஒளிபரப்புவதன் மூலம், மக்களை வீடுகளிலேய இருக்க செய்யும் தனது குறிக்கோளை தூர்தர்ஷன் அடைந்துள்ளது. தொலைக்காட்சி பார்வையாளர்களை ஆய்வு செய்ய ஆரம்பித்த 2015 முதல் இன்று வரை ராமாயண் தொடரின் மறு ஒளிபரப்பு தான் இந்தி பொது பொழுதுபோக்கு தொலைகாட்சிகளில் அதிக புள்ளிகளை பெற்றுள்ளது என ஆய்வு தெரிவித்துள்ளது.
கோவிட்-19 பெரும்பரவலை எதிர்கொள்ள அறிவிக்கப்பட்ட 21 நாள் பொது முடக்கத்தை கருத்தில் கொண்டு, 1980களின் புராணத் தொடர்களான 'ராமாயணம்' மற்றும் 'மகாபாரதம்' ஆகியவற்றை மறு ஒளிபரப்பு செய்ய பொது சேவை ஒளிபரப்பாளர்  முடிவு செய்தது. இந்த காவியங்களை மறு ஒளிபரப்பு செய்ய பொது மக்களிடம் இருந்து கோரிக்கை வந்த நிலையில், வீட்டில் உள்ள பார்வையாளர்களுக்கு ஈடுபாட்டுடன் கூடிய பொழுதுபோக்கை அளிக்க இந்த முடிவு எடுக்கப்பட்டது. அதே போன்று, மக்கள் கோரிக்கையின் அடிப்படையில், தன்னுடைய இதர புகழ்பெற்ற தொடர்களான சக்திமான், ஸ்ரீமான் ஸ்ரீமதி, சாணக்யா, தேக் பாய் தேக், புனியாட், சர்க்கஸ் மற்றும் பியோம்கேஷ் பக்ஷி ஆகியவற்றையும் டிடி நேஷ்னலில் அறிமுகப்படுத்தி உள்ளது. மகாபாரத்துடன், அலிஃப் லைலா, உபநிஷத் கங்கா ஆகியவற்றையும் டிடி பாரதியில் அறிமுகப்படுத்தி உள்ளது.
பிரதமர் அலுவலகம்
சவுதி அரேபிய நாட்டின் இளவரசருடன் பிரதமர் தொலைபேசி வாயிலாக உரையாடினார்
சவுதி அரேபியா நாட்டின் இளவரசரும், பிரதமருமான மேதகு இளவரசர் முஹம்மத் பின் சல்மான் பின் அப்துல் அஜீஸ் அல் சவுத் உடன் பிரதமர் திரு நரேந்திர மோடி தொலைபேசி வாயிலாக உரையாடினார்.
இரு தரப்பு ஒத்துழைப்பின் அடிப்படையிலான பல்வேறு விஷயங்கள் குறித்து அவர்கள் ஆய்வு செய்ததோடு, பரஸ்பர நலன் அளிக்கும் ஏராளமான உலகளாவிய விஷயங்களில் தங்களது கருத்துக்களையும் பரிமாறிக் கொண்டனர்.
கடந்த ஏப்ரல் மாதம் சூடான் நாட்டில் இருந்து ஜெட்டா வழியாக இந்திய மக்களை பத்திரமாக தாயகம் அழைத்து வருவதற்கு சவுதி அரேபியா ஆதரவளித்ததற்காக இளவரசர் முஹம்மத் பின் சல்மானுக்கு பிரதமர் நன்றி தெரிவித்தார். எதிர்வரும் ஹஜ் புனித பயணத்திற்கு தமது நல்வாழ்த்துகளையும் அவர் தெரிவித்துக் கொண்டார்.
ஜி20 தலைமைத்துவத்தின் ஒரு பகுதியாக இந்தியா மேற்கொண்டு வரும் முன்முயற்சிகள் அனைத்திற்கும் முழு ஆதரவளிப்பதாக உறுதி அளித்த இளவரசர் முஹம்மத் பின் சல்மான், இந்தியாவிற்கான தமது பயணத்தை ஆவலுடன் எதிர்நோக்குவதாக கூறினார்.
பிரதமர் அலுவலகம்
வடகிழக்கு மாநிலங்களுக்கான தமது பயணத்தின் முக்கிய அம்சங்களை பிரதமர் பகிர்வு
மேகாலயா மற்றும் நாகாலாந்தில் புதிய அரசுகளின் பதவியேற்பு விழாவில் கலந்து கொள்வதற்காக நேற்று வடகிழக்குப் பகுதிக்குச் சென்றிருந்ததன் முக்கிய அம்சங்களை பிரதமர் திரு நரேந்திர மோடி இன்று பகிர்ந்தார். திரிபுராவில் இன்று நடைபெறவிருக்கும் புதிய அரசின் பதவியேற்பு விழாவில் அவர் பங்கேற்பார்.
ட்விட்டர் பதிவில் அவர் தெரிவித்ததாவது:
“நேற்று வடகிழக்குப் பகுதியில் அமைந்த சிறப்பான நாளின் முக்கிய அம்சங்கள். திரிபுராவில் புதிய அரசின் பதவியேற்பு விழாவில் இன்று கலந்து கொள்வேன்.”
பிரதமர் அலுவலகம்
நிறுவன தின அணிவகுப்பை முதன்முறையாக தில்லிக்கு வெளியே நடத்திய மத்திய தொழில் பாதுகாப்புப் படைக்கு பிரதமர் பாராட்டு
நிறுவன தின அணிவகுப்பை முதன்முறையாக தில்லிக்கு வெளியே நடத்திய மத்திய தொழில் பாதுகாப்புப் படைக்கு பிரதமர் திரு நரேந்திர மோடி பாராட்டு தெரிவித்துள்ளார்.
மத்திய உள்துறை அமைச்சர் திரு அமித் ஷா வெளியிட்ட ட்விட்டர் பதிவைப் பகிர்ந்து பிரதமர் கூறியிருப்பதாவது:
“நிறுவன தின அணிவகுப்பை முதன்முறையாக தில்லிக்கு வெளியே நடத்திய மத்திய தொழில் பாதுகாப்புப் படைக்கு எனது பாராட்டுகள். இது போன்ற முடிவுகள், பங்கேற்பு ஆளுகையின் உணர்வை அதிகரிக்கின்றன.”
நுகர்வோர் நலன், உணவு மற்றும் பொது விநியோகம் அமைச்சகம்
எளிதான வர்த்தகத்தை மேற்கொள்ளவும், உதிரியாக விற்பனை செய்யப்படும் ஆடை அல்லது பின்னப்பட்ட ஆடைகளின் சுமையைக் குறைக்கவும் சட்ட ரீதியான அளவியல்  விதிகள் 2011-இல் மத்திய அரசு திருத்தம்
உதிரியாக விற்பனை செய்யப்படும் ஆடை அல்லது பின்னப்பட்ட ஆடைகளுக்கு சட்ட ரீதியான அளவியல்  விதிகள் 2011-லிருந்து விலக்கு அளிக்க வேண்டும் என்று பல்வேறு தரப்புகளிலிருந்து மத்திய நுகர்வோர் விவகாரங்கள், உணவு மற்றும் பொது விநியோக அமைச்சகத்தின் கீழ் இயங்கும் நுகர்வோர் விவகாரங்கள் துறைக்கு கோரிக்கைகள் அளிக்கப்பட்டன. அதன் அடிப்படையில், எளிதான வர்த்தகத்தை மேற்கொள்ளவும், உதிரியாக விற்பனை செய்யப்படும் ஆடை அல்லது பின்னப்பட்ட ஆடைகளின் சுமையைக் குறைக்கவும், சட்ட ரீதியான அளவியல்   விதிகள் 2022- இன் வாயிலாக கீழ்காணும் தகவல்களை வெளியிடுவதிலிருந்து இந்தப் பொருட்களுக்கு விலக்கு அளிக்கப்படுகிறது:
i. பொருளின் பொதுவான/ பொதுப் பெயர்
ii. எடை அல்லது மீட்டரின் அலகு அல்லது தொகுப்பில் உள்ள பொருட்களின் எண்ணிக்கையின் நிகர அளவு
iii. அலகின் விற்பனை விலை
iv. தயாரிக்கப்பட்ட அல்லது முன்கூட்டியே அட்டையில் அடைக்கப்பட்ட அல்லது இறக்குமதி செய்யப்பட்ட மாதம் மற்றும் வருடம்
v. காலப்போக்கில் மனிதர்களின் பயன்பாட்டிற்கு தகுதியற்றதாக மாறும் பொருட்களுக்கு, பயன்படுத்துவதற்கு உகந்த தேதி, மாதம் மற்றும் ஆண்டு
vi. நுகர்வோர் தொடர்புகொள்ள வேண்டிய பெயர் மற்றும் முகவரி
தயாரிப்பாளர்/ விற்பனையாளர்/ நிறுவன உரிமையாளர்/ இறக்குமதி செய்யப்பட்ட நாட்டின் பெயருடன் இறக்குமதியாளர்/ தயாரிப்பாளரின் பெயர், நுகர்வோர் தொடர்புக்கான மின்னஞ்சல் மற்றும் தொலைபேசி எண், சர்வதேச அளவில் அங்கீகரிக்கப்பட்ட அலகுகளின் அளவுகள், அதிகபட்ச சில்லறை விலை ஆகிய நுகர்வோருக்கு சம்பந்தமான தகவல்கள் மட்டுமே இனி இடம்பெற்றிருந்தால் போதுமானது
மேலும் விவரங்களுக்கு இந்த ஆங்கிலத்தில் செய்திகுறிப்பைக் காணலாம்: https://www.pib.gov.in/PressReleasePage.aspx?PRID=1854289
கூட்டுறவு அமைச்சகம்
மத்திய உள்துறை மற்றும் கூட்டுறவுத் துறை அமைச்சர் திரு அமித்ஷா, கிராமிய கூட்டுறவு வங்கிகளின் தேசிய மாநாட்டை புதுதில்லியில் நாளை தொடங்கி வைக்கிறார்
மத்திய கூட்டுறவு அமைச்சகம் மற்றும் மாநில கூட்டுறவு வங்கிகளின் தேசிய கூட்டமைப்பு ஏற்பாடு செய்துள்ள கிராமிய கூட்டுறவு வங்கிகளின் ஒரு நாள் தேசிய மாநாட்டை, மத்திய உள்துறை மற்றும் கூட்டுறவுத்துறை அமைச்சர் திரு அமித்ஷா புதுதில்லியில் நாளை தொடங்கிவைக்க உள்ளார். மத்திய கூட்டுறவுத்துறை இணையமைச்சர் திரு பி எல் வர்மா, மாநாட்டின் நிறைவு விழாவில் உரையாற்றுகிறார். கூட்டுறவுத்துறை செயலாளர் திரு கியானேஷ் குமார், மாநில கூட்டுறவு வங்கிகளின் தேசிய கூட்டமைப்பு  தலைவர் கோண்டுரூ ரவிந்தர் ராவ், இந்த கூட்டமைப்பின் நிர்வாக இயக்குனர் திரு பீம சுப்பிரமண்யம் உள்ளிட்டோர் கலந்துகொள்ள உள்ளனர்.
இந்த மாநாட்டின்போது, சிறப்பாக செயல்பட்ட மாநில/மாவட்ட/ தொடக்க வேளாண் கூட்டுறவு அமைப்புகளுக்கான விருதுகளையும் திரு அமித்ஷா வழங்கவுள்ளார். மேலும் 100 ஆண்டுகளாக செயல்பட்டு வரும் கூட்டுறவு கடன் நிறுவனங்களையும் அவர் கௌரவிக்கவுள்ளார்.
பிரதமர் திரு நரேந்திர மோடி தலைமையிலான மத்திய அரசு, வேளாண்மை மற்றும் கிராமப்புற முன்னேற்றத்திற்காக பாடுபட்டு வருவதுடன், கூட்டுறவு அமைப்புகளின் பங்களிப்பு மற்றும் திறனுக்கேற்ப, வேளாண் கட்டமைப்பு திட்டங்களுக்கான அரசின் முதலீட்டையும் அதிகரித்துள்ளது.
நாடு முழுவதும் 34 மாநில கூட்டுறவு வங்கிகள், 351 மாவட்ட மத்திய கூட்டுறவு வங்கிகள் மற்றும் 96 ஆயிரத்து 575 தொடக்க வேளாண்மை கூட்டுறவு சங்கங்கள் செயல்பட்டு வருகின்றன.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1850952
பிரதமர் அலுவலகம்
பருவநிலை லட்சிய உச்சி மாநாட்டில் பிரதமரின் உரை
மேன்மைமிகு பெருமக்களே,
பருவநிலை மாற்றத்திற்கு எதிரான நமது போராட்டத்தின் லட்சியமிக்க நடவடிக்கை- பாரிஸ் ஒப்பந்தத்தின் ஐந்தாவது ஆண்டைக் குறிக்கும் வகையில் இந்த உச்சி மாநாடு அமைகிறது. இன்று உயரிய லட்சியத்தை நோக்கி நாம் சென்று கொண்டிருக்கையில் நமது கடந்த காலத்தை நாம் மறந்து விடக்கூடாது. நமது லட்சியங்களை நாம் திருத்தி அமைத்துக் கொள்வதுடன், நாம் ஏற்கனவே வகுத்துள்ள இலக்கிற்கு எதிராக நாம் சாதித்து உள்ளதையும் ஆய்வு செய்ய வேண்டும். அப்போது தான் எதிர்கால சந்ததியினருக்கு நமது குரலின் மீது நம்பிக்கை ஏற்படும்.
மேன்மைமிகு பெருமக்களே,
பாரிஸ் ஒப்பந்தத்தின் இலக்குகளை அடைவதை நோக்கிய பயணத்தில் மட்டுமல்லாமல், எதிர்பார்த்ததை விட சிறப்பாக இந்தியா செயல்பட்டு வருவதை தாழ்மையுடன் உங்களிடம் தெரிவித்துக் கொள்கிறேன். மாசு வெளியேற்றத்தில் 2005-ஆம் ஆண்டின் அளவைவிட நாம் 21 சதவிகிதம் குறைத்துள்ளோம். கடந்த 2014-ஆம் ஆண்டு 2.63 ஜிகா வாட்டாக இருந்த சூரிய ஒளி சக்தித் திறன், 2020-ஆம் ஆண்டில் 36 ஜிகா வாட்டாக உயர்ந்துள்ளது. புதுப்பிக்கத்தக்க எரிசக்தித் திறனில் உலக அளவில் நாம் நான்காவது இடத்தில் உள்ளோம்.
2022-ஆம் ஆண்டுக்குள் இது 175 ஜிகா வாட்டாக அதிகரிக்கும். மேலும் நமக்கு மற்றுமொரு லட்சிய இலக்கு தற்போது உள்ளது- 2030-ஆம் ஆண்டுக்குள் புதுப்பிக்கத்தக்க எரிசக்தித் திறனை 450 ஜிகா வாட்டாக உயர்த்துவது. நமது வனப்பகுதிகளை விரிவு படுத்துவதிலும், பல்லுயிர் பாதுகாப்பிலும் நாம் வெற்றி அடைந்துள்ளோம். மேலும் உலக அளவில் 2 முக்கிய முயற்சிகளை இந்தியா முன்னெடுத்துள்ளது:
• சர்வதேச சூரிய ஒளி சக்திக் கூட்டணி
• பேரழிவு நெகிழ்வுத்தன்மை கட்டமைப்புக்கான கூட்டணி
மேன்மைமிகு பெருமக்களே,
வரும் 2047-ஆம் ஆண்டு நவீன இந்தியா தனது நூற்றாண்டு சுதந்திர தினத்தைக் கொண்டாடும். எனது கிரக வாசிகளிடம் ஓர் உறுதிமொழியை நான் ஏற்றுக் கொள்கிறேன். நூற்றாண்டு இந்தியா தனது இலக்கை அடைவது மட்டுமல்லாமல் உங்களது எதிர்பார்ப்பிற்கும் மேலாக செயல்படும்.
நன்றி.
பெண்கள் மற்றும் குழந்தை நலன் அமைச்சகம்
பிரதமரின் தேசிய சிறார் விருதுக்கான கடைசி தேதி 2022 அக்டோபர் 31 வரை நீடிக்கப்பட்டுள்ளது
பிரதமரின் தேசிய சிறார் விருதுக்கான கடைசி தேதியை 30, செப்டம்பர் 2022 என்பதிலிருந்து அக்டோபர் 31 2022 மாலை 5 மணி வரை என மத்திய மகளிர் மற்றும் குழந்தைகள் மேம்பாட்டு அமைச்சகம் நீடித்துள்ளது.
பிரதமரின் தேசிய சிறார் விருது 2023-க்கு தேசிய விருதுகளுக்கான இணைய பக்கத்தில்  விண்ணப்பித்து பதிவு செய்யுமாறு விண்ணப்பதாரர்கள் கேட்டுக்கொள்ளப்பட்டுள்ளனர். ஏற்கனவே, “பிஎம்ஆர்பிபி இணைய பக்கத்தில் அதாவது, https://nca-wcd.nic.in/ என்ற இணைய பக்கத்தில் விண்ணப்பித்தவர்களுக்கும் இது பொருந்தும்.
சமூக நிதி மற்றும் அதிகாரமளித்தல் அமைச்சகம்
2022, செப்டம்பர் 12 அன்று தேசிய மாணவர் படை  மாணவர்களுடன் கலந்துரையாடல் அன்று தேசிய மாணவர் படை  மாணவர்களுடன் கலந்துரையாடல் மற்றும் போதைப் பொருளுக்கு எதிரான உறுதிமொழி ஏற்பு
பாதுகாப்பு அமைச்சர் திரு ராஜ்நாத் சிங், மத்திய சமூக நீதி மற்றும் அதிகாரமளித்தல் துறை அமைச்சர் டாக்டர் வீரேந்திர குமார் ஆகியோர் இந்தக் கலந்துரையாடல் நிகழ்வுக்குக் கூட்டாகத் தலைமை தாங்குவார்கள்
போதைப் பொருள்களின் அபாயகரமான தாக்கம் குறித்து இளைஞர்களிடம் எடுத்துரைக்க வேண்டியதன் அவசரத் தேவையைக் கருத்தில்கொண்டும் இளைஞர்களிடையே அதிக செல்வாக்கு பெற்றுள்ள தேசிய மாணவர் படைக்கு அங்கீகாரம் அளிக்கவும் தேசிய மாணவர் படையினருடன் கலந்துரையாடல் மற்றும் போதைப் பொருளுக்கு எதிரான பெருந்திரள் உறுதிமொழி ஏற்புக்கு மத்திய சமூக நீதி மற்றும் அதிகாரம் அளித்தல் அமைச்சகம்
புதுதில்லியில் உள்ள டாக்டர் அம்பேத்கர் சர்வதேச மையத்தின் பீம் லையரங்கில் 2022 செப்டம்பர் 12 அன்று ஏற்பாடு செய்துள்ளது.
பாதுகாப்பு அமைச்சர் திரு ராஜ்நாத் சிங், மத்திய சமூக நீதி மற்றும் அதிகாரமளித்தல் துறை அமைச்சர் டாக்டர் வீரேந்திர குமார் ஆகியோர் இந்தக் கலந்துரையாடல் நிகழ்வுக்குக் கூட்டாகத் தலைமை தாங்குவார்கள்.
நாட்டில் உள்ள தேசிய மாணவர் படையின் அனைத்து 17 மாநில இயக்ககங்களும் இணையம் வழியாக இந்த நிகழ்வில் பங்கேற்கும்.
மாநிலங்களின் சமூக நலத்துறை முதன்மைச் செயலாளர்கள், டாக்டர் அம்பேத்கர் இருக்கை கல்வி நிறுவனங்கள் மற்ற கல்வி நிலையங்களைச் சேர்ந்த மாணவர்கள் இந்த இணைய வழி நிகழ்வில் பங்கேற்குமாறு கேட்டுக் கொள்ளப்பட்டுள்ளனர். இந்த நிகழ்வில் பங்கேற்பதற்கு வசதி செய்து தருமாறும் தேசிய மாணவர் படை மாணவர்கள் மற்றும் அவரவர் மாவட்டங்களைச் சேர்ந்த இளைஞர்கள் இந்தக் கலந்துரையாடல் மற்றும் உறுதி ஏற்பு நிகழ்வில் பங்கேற்பதை உறுதிசெய்யுமாறும் அனைத்து மாவட்ட ஆட்சியர்களும் கேட்டுக் கொள்ளப்பட்டுள்ளனர். நாடு முழுவதும் ஆயிரக்கணக்கான என்சிசி மாணவர்கள் மற்றும் இளைஞர்கள் இந்த நிகழ்வில் பங்கேற்பார்கள் என்று எதிர்பார்க்கப்படுகிறது.
இளைஞர்கள் சிறார்கள் மற்றும் சமூகத்தில் விழிப்புணர்வை ஏற்படுத்த தெரிவு செய்யப்பட்ட 272 மாவட்டங்களில் 2020 ஆகஸ்ட் 15 அன்று மத்திய அரசால் போதைப் பழக்கம் இல்லாத இந்தியா இயக்கம் தொடங்கப்பட்டது. இதுவரை 3 கோடி இளைஞர்கள், 2 கோடி பெண்கள், 1.59 லட்சம் கல்வி நிறுவனங்கள் உட்பட 8 கோடிக்கும் அதிகமானோர் போதைப் பழக்கம் இல்லாத இந்தியா இயக்கத்தில் இணைந்துள்ளனர்.
என்சிசி மாணவர்களின் தீவிர ஈடுபாட்டுடன் இந்த இயக்கத்தை புதிய உச்சங்களுக்குக் கொண்டு செல்லவும் போதைப் பழக்கம் இல்லாத இந்தியா என்ற இலக்கை அடையவும் முடியும் என்று சமூகநீதி மற்றும் அதிகாரம் அளித்தல் துறை எதிர்பார்க்கிறது.
உள்நாட்டு விமானப் போக்குவரத்து அமைச்சகம்
மும்பைக்கும் அகமதாபாதிற்கும் இடையேயான ஆகாசா ஏர் விமான நிறுவனத்தின் முதல் விமானத்தை அமைச்சர் திரு ஜோதிராதித்ய சிந்தியா கொடியசைத்து துவக்கி வைத்தார்
உள்நாட்டு விமான போக்குவரத்தில் ஜனநாயகமயமாக்கலை இந்தியா காண்கிறது: திரு சிந்தியா
அடுத்த நான்கு ஆண்டுகளில் 40 கோடி விமானப் பயணிகளை நாடு எதிர்நோக்கி உள்ளது: திரு சிந்தியா
ஆகாசா ஏர் விமான நிறுவனத்தின் மும்பை முதல் அகமதாபாத் வரை செல்லும் முதல் விமானத்தை சிவில் விமான போக்குவரத்து துறை அமைச்சர் திரு ஜோதிராதித்யா சிந்தியாவும், இணை அமைச்சர் திரு வி கே சிங்கும் இன்று மெய்நிகர் வழியில் கொடியசைத்து துவக்கி வைத்தனர்.
தில்லி சத்ரபதி சிவாஜி மகாராஜா சர்வதேச விமான நிலையத்தில் இருந்து புறப்பட்ட இந்த ஆகாச ஏர் விமான நிறுவனத்தின் முதல் விமானத்தை தில்லியில் அமைச்சர்கள் திரு சிந்தியா, திரு வி கே சிங், சிவில் விமானத்துறை செயலாளர் திரு ராஜீவ் பன்சல் ஆகியோர் கொடியசைத்து துவக்கி வைத்தனர். ஆகாசா ஏர் விமான நிலைய நிறுவனர் திரு ராக்கர்ஸ் ஜூன்ஜூன் வாலா அவரது துணைவியார் ரேகா ஜூன்ஜூன் வாலா, ஆகாச ஏர் நிறுவனத்தின் முதன்மை தலைமை அதிகாரி திரு வினய் துபே உள்ளிட்டோர் இந்த நிகழ்ச்சியில் கலந்து கொண்டனர்.
நிகழ்ச்சியில் பேசிய அமைச்சர் திரு சிந்தியா, இந்த முதல் விமான பயணம் இந்திய சிவில் விமான போக்குவரத்து சரித்திரத்தில் ஒரு புதிய துவக்கமாக இருக்கும் என்று கூறினார். பிரதமர் நரேந்திர மோடி அவர்களின் தொலைநோக்குப் பார்வையும் அவரது பேரார்வமுமே இந்திய சிவில் விமான போக்குவரத்தில் ஜனநாயக மயமாக்கல் ஏற்படுவதற்கு காரணமாக அமைந்துள்ளது என்று அவர் கூறினார். முன்பு இந்த துறை மிக உயர் வகுப்பினருக்கானதாக இருந்தது என்றும், இப்போது பிரதமரின் தொலைநோக்குப் பார்வை காரணமாக மலிவான விமானப் பயணம் ஏழை எளியவர்க்கும் சாத்தியமாக்கி உள்ளதாக அமைச்சர் கூறினார். இத்தகைய தருணத்தில் சிவில் விமான போக்குவரத்து துறையில் நுழைந்து உள்ள ஆகாச ஏர் விமான நிறுவனத்திற்கு தனது வாழ்த்துக்களை தெரிவித்துக் கொள்வதற்காகவும் நாட்களில் ஆகாச ஏர் நிறுவனம் மிகச்சிறந்த பங்களிப்பை வழங்கும் என்று நம்புவதாகவும் அவர் குறிப்பிட்டார்.
கடந்த எட்டு ஆண்டுகளில் இந்தியாவின் சிவில் விமான போக்குவரத்து துறை முற்றிலுமாக மாற்றம் அடைந்துள்ளது என்று கூறிய அமைச்சர் உடான் திட்டத்தின் கீழ் தற்போதுள்ள 425 வழித்தடங்கள் ஆயிரம் வழித்தடங்களாக அதிகரிக்கும் என்றும் 68 புதிய விமான நிலையங்கள் ஏற்படுத்தப்படுவதன் மூலமாக நாட்டில் மொத்தம் 100 விமான நிலையங்கள் என்ற இலக்கை எட்ட முடியும் என்று நம்புவதாகவும் தெரிவித்தார்.
அடுத்த நான்கு ஆண்டுகளில் இந்தியாவில் 40 கோடி பயணிகள் விமானத்தில் பயணம் மேற்கொள்வார்கள் என்று எதிர்பார்ப்பதாகவும் அமைச்சர் குறிப்பிட்டார். போக்குவரத்து துறையில் ரயில் போக்குவரத்து மற்றும் சாலை போக்குவரத்துக் போலவே உள்நாட்டு விமான போக்குவரத்து மிக முக்கியமான இடத்தை எட்டும் நாள் வெகு தொலைவில் இல்லை என்று அமைச்சர் பெருமிதத்துடன் குறிப்பிட்டார்.
•••••••••••••
(Visitor Counter : 154
மத்திய அமைச்சரவை
சர்வதேச சிவில் விமானப் போக்குவரத்து தொடர்பான சிகாகோ மாநாட்டு ஒப்பந்தம் 1944ல் பிரிவு 3 பிஐஎஸ், பிரிவு 50  மற்றும் பிரிவு 56 ஆகிய மூன்று நெறிமுறைகளை அங்கீகரிக்க மத்திய அமைச்சரவை ஒப்புதல்
சர்வதேச சிவில் விமானப் போக்குவரத்து தொடர்பான சிகாகோ மாநாட்டு ஒப்பந்தம் 1944ல் பிரிவு 3 பிஐஎஸ், பிரிவு 50  மற்றும் பிரிவு 56 ஆகிய மூன்று நெறிமுறைகளை அங்கீகரிக்க பிரதமர் திரு.நரேந்திர மோடியின் தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது.
சிகாகோ மாநாட்டில் வரையறுக்கப்பட்ட பிரிவுகள் சம்பந்தப்பட்ட நாடுகளில் கடமைகள் மற்றும் முன்னுரிமைகளை எடுத்துக் கூறியுள்ளன. அத்துடன், சர்வதேச விமானப் போக்குவரத்தை ஒழுங்குப்படுத்தும் அமைப்பான ஐசிஏஓ-வின் தரநிலைகள் மற்றும் பரிந்துரைக்கப்பட்ட நிலையான நடைமுறைகளை ஏற்று செயல்படுவதை சிகாகோ மாநாட்டின் விதிமுறைப் பிரிவுகள் ஊக்குவிக்கின்றன.
கடந்த 78 ஆண்டுகளில் சிகாகோ மாநாட்டு ஒப்பந்தப் பிரிவுகள் சிலமுறை திருத்தங்களுக்கு உள்ளாகியுள்ளன. இந்தியா அவ்வப்போது இந்தத் திருத்தங்களுக்கு ஒப்புதல் அளிக்கிறது. தற்போது சிகாகோ மாநாட்டின் ஒப்பந்தத் தீர்மானத்தில் கீழ்க்கண்ட பிரிவுகளில் திருத்தங்கள் மேற்கொள்ளப்பட்டதற்கு ஒப்புதல் அளிக்கப்பட்டுள்ளது.
- சிகாகோ மாநாட்டு ஒப்பந்தம் 1944ல் பிரிவு 3பிஐஎஸ்-ஐ சேர்ப்பதற்கான நெறிமுறை, உறுப்பு நாடுகள் சிவில் விமானங்களுக்கு எதிராக ஆயுதங்களைப் பயன்படுத்தும் நடைமுறையை தடுப்பது குறித்து எடுத்துரைக்கிறது. 
- சர்வதேச விமானம் அமைப்பின்  பலத்தை 36 லிருந்து 40 ஆக உயர்த்த சிகாகோ ஒப்பந்தம் 1944ல் பிரிவு 50 ஐ திருத்துவதற்கான நெறிமுறை எடுத்துரைக்கிறது. 
- விமான செலுத்துதல் ஆணையத்தின் பலத்தை 18லிருந்து 21 ஆக உயர்த்துவதை சிகாகோ ஒப்பந்தத்தின் 56வது பிரிவின் திருத்தம் எடுத்துரைக்கிறது. 
இந்த ஒப்புதல் சர்வதேச சிவில் விமானப் போக்குவரத்து தொடர்பான மாநாட்டு ஒப்பந்தத்தில் குறிப்பிடப்பட்டுள்ள கொள்கைகளில் இந்தியா உறுதியுடன் உள்ளதை எடுத்துரைப்பதாக அமையும். இந்த ஒப்புதல் சர்வதேச சிவில் விமானப் போக்குவரத்து தொடர்பான அம்சங்களில் இந்தியா அதிக பங்கேற்பை அளிக்க சிறந்த வாய்ப்புகளை வழங்கும்
சிறப்பு சேவைகள் மற்றும் கட்டுரைகள்
பாண்டிச்சேரி பல்கலைக்கழகம் வழங்கும் முதுகலைப் பட்டப்படிப்பு மற்றும் பட்டயப்படிப்புகளில் சேர்வதற்கான சியூஇடி தேர்வுக்கு விண்ணப்பங்கள் வரவேற்கப்படுகிறது
பாண்டிச்சேரி பல்கலைக்கழகம் வழங்கும் முதுகலைப் பட்டப்படிப்பு மற்றும் முதுகலை பட்டயப்படிப்புகளில் சேர்வதற்கான பல்கலைக்கழக பொது நுழைவு தேர்வான சியூஇடி தேர்வுக்கு விண்ணப்பங்கள் வரவேற்கப்படுகிறது. விண்ணப்பங்களை இணைய தளத்தில் சமர்ப்பிப்பதற்கான நடைமுறை 20.03.2023 முதல் தொடங்கியுள்ளது.
விண்ணப்பங்களை சமர்ப்பிக்க கடைசி தேதி 19.04.2023.
தேசிய தேர்வு முகமை  நடத்தும் 2023-24-ம் கல்வி ஆண்டுக்கான பல்கலைக்கழகப் பொது நுழைவுத்தேர்வு சி.யு.இ.டி  – 2023-இன் அடிப்படையில் புதுச்சேரி பல்கலைக்கழகம் வழங்கும் பல்வேறு முதுகலை பட்டப்படிப்பு மற்றும் பட்டயப் படிப்புகளில் சேர இணையவழியில் விண்ணப்பங்களை சமர்ப்பிக்கலாம்.
விண்ணப்பதாரர்கள் சியுஇடி  – 2023-க்கு https://cuet.nta.nic.in/ என்னும் இணைய தள முகவரியில் விண்ணப்பிக்கலாம்.
https://www.pondiuni.edu.in/admissions-2023-24/ . என்னும் பல்கலைக்கழக இணையதளத்தில் உள்ள தகவல் கையேட்டில் பாண்டிச்சேரி பல்கலைக்கழகம் வழங்கிய தேவையான தேர்வு தாள் குறியீடுகளைத் தேர்ந்தெடுக்க வேண்டும்.
விண்ணப்பதாரர்கள் https://cuet.nta.nic.in/ என்னும் என்.டி.ஏவின் இணையதளத்தைத் தவறாமல் பார்க்க அறிவுறுத்தப்படுகிறார்கள்.
பல்கலைக்கழகத்தின் உதவிப் பதிவாளர், கே.மகேஷ் வெளியிட்ட அதிகாரப்பூர்வ செய்திக்குறிப்பில் இந்த தகவல் தெரிவிக்கப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
இது வரை செய்யப்பட்ட 4.33 கோடி பரிசோதனைகளில், 1.22 கோடி பரிசோதனைகளை கடந்த இரண்டு வாரங்களில் இந்தியா செய்துள்ளது, தமிழகம் முன்னிலை
'பரிசோதனை, கண்காணிப்பு, சிகிச்சை' என்னும் மத்திய அரசின் தாரக மந்திரத்தைப் பின்பற்றி, மாநிலங்கள் மற்றும் யூனியன் பிரதேசங்களில் அதிக அளவில் கொவிட்-19 பரிசோதனைகள் நடைபெற்று வருகின்றன.
இந்தியாவின் ஒட்டுமொத்த பரிசோதனைகளின் எண்ணிக்கை 4.3 கோடியை இன்று கடந்தது . இதில், 1,22,66,514 பரிசோதனைகளை கடந்த இரண்டு வாரங்களில் இந்தியா செய்துள்ளது.
கொவிட்-19 பரிசோதனைகளின் எண்ணிக்கையை மாநிலங்கள் மற்றும் யூனியன் பிரதேசங்கள் தொடர்ந்து அதிகரித்து வருகின்றன. தமிழ் நாடு, உத்திர பிரதேசம் மற்றும் மகாராஷ்டிரா ஆகிய மாநிலங்கள் அதிக அளவில் பரிசோதனைகள் செய்வதில் முன்னணியில் உள்ளன. மொத்த பரிசோதனைகளில் இந்த மூன்று மாநிலங்கள் 34% பங்காற்றியுள்ளன.
ஒரு நாளைக்கு இந்தியாவில் செய்யப்படும் பரிசோதனைகளின் எண்ணிக்கை 10 லட்சத்தை தாண்டியுள்ளது. கடந்த 24 மணி நேரத்தில் 10,16,920 பரிசோதனைகள் செய்யப்பட்டுள்ளன.
இளைஞர் நலன் மற்றும் விளையாட்டு அமைச்சகம்
வடகிழக்கு மாகாணங்களின் முதல் கேலோ இந்தியா விளையாட்டு பள்ளியைத் தொடங்கி வைத்தார் அமைச்சர் திரு கிரண் ரிஜிஜு
கேலோ இந்தியா விளையாட்டு பள்ளியாக அறிவிக்கப்பட்டுள்ள ஷில்லாங்கின் அசாம் ரைபிள்ஸ் பள்ளியை மத்திய இளைஞர் நலன் மற்றும் விளையாட்டுத் துறை அமைச்சர் திரு கிரண் ரிஜிஜு இன்று தொடங்கி வைத்தார். மொத்தம் ஒன்பது விளையாட்டுப் பள்ளிகளுக்கு அனுமதி வழங்கப்பட்டு, அவற்றில் ஐந்து பள்ளிகள் பாதுகாப்பு மற்றும் துணை ராணுவப் படையினரால் நிர்வகிக்கப்படுகின்றன. எனினும் வடகிழக்கு மாகாணங்களின் முதல் பள்ளியாக அசாம் ரைபிள்ஸ் பள்ளி அமைந்துள்ளது.
நிகழ்ச்சியில் பேசிய அமைச்சர் திரு கிரண் ரிஜிஜு, இன்று தொடங்கப்பட்டுள்ள கேலோ இந்தியா விளையாட்டு மையம், இளம் ஆண்களுக்கும், பெண்களுக்கும் பயிற்சி வழங்கி வரும் காலங்களில் ஒலிம்பிக் போட்டிகளில் அவர்கள் பதக்கங்கள் வெல்லும் வகையில் அவர்களை ஊக்குவிக்கும் என்று தெரிவித்தார்.
விளையாட்டுக்குரிய முக்கியத்துவத்தை அசாம் ரைபிள்ஸ் பள்ளி வழங்குவதாகக் குறிப்பிட்ட அமைச்சர், இந்த முயற்சியில் ஈடுபட்ட பள்ளியின் தலைமை இயக்குனர் லெஃப்டினன்ட் ஜெனரல் சுக்தீப் சங்வானைப் பாராட்டினார். இந்தியாவை விளையாட்டுத் துறையில் ஆற்றல் மிக்கதாக உருவாக்கும் பிரதமர் திரு நரேந்திர மோடியின் தொலைநோக்குப் பார்வையை ஊக்குவிக்கும் வகையில் இந்த விளையாட்டுப் பள்ளி அமைந்திருப்பதாக அவர் குறிப்பிட்டார்.
கல்வியுடன் விளையாட்டை ஒருங்கிணைத்து, அதன் வாயிலாக நாட்டில் விளையாட்டுகளை மேம்படுத்தி வீரர்களின் ஒட்டுமொத்த திறனை வளர்ப்பதே கேலோ இந்தியா விளையாட்டுப் பள்ளிகளின் முக்கிய குறிக்கோளாகும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1686000
குடியரசுத் துணைத் தலைவர் செயலகம்
இந்தியா மற்றும் மாலி நாட்டிற்குப் பயங்கரவாதமும் தீவிரமயமாதலும் பொதுச் சவால்களாக இருந்து வருகிறது : குடியரசுத் துணைத் தலைவர்
மாலி உயர் நீதிமன்றத் தலைவர் திரு. திரு. அப்திராமனே நியாங் தலைமையிலான குழுவுடன் உரையாடினார்
இந்தியா மற்றும் மாலி நாட்டிற்கும், மொத்த உலகத்திற்குமே பயங்கரவாதமும் தீவிரமயமாதலும் பொதுச் சவால்களாக இருந்து வருகின்றன என்று குடியரசுத் துணை தலைவரும் மாநிலங்களவை தலைவருமான திரு. எம். வெங்கையா நாயுடு கூறியுள்ளார். மாலி உயர் நீதிமன்றத் தலைவர் திரு. திரு. அப்திராமனே நியாங் தலைமையில் மாலி நாட்டின் இரண்டு நாடாளுமன்ற உறுப்பினர்கள் குழு இந்தியாவிற்கு வருகை தந்துள்ளது. மாலி நாட்டுக் குழுவுடன் உரையாடிய போது குடியரசுத் துணைத் தலைவர் இதனைத் தெரிவித்தார். மாநிலங்களவை துணைத் தலைவர் டாக்டர். பி. ஜே. குரியன், மாநிலங்களவை தலைமை செயலர் திரு. தேஷ் தீபக் வர்மா உள்ளிட்ட பிரமுகர்களும் இந்த நிகழ்ச்சியில் கலந்து கொண்டனர்.
மாலி நாட்டின் புதுப்பிக்கத்தக்க ஆற்றல் துறையில் கடன் வரம்புகளை நீட்டிக்க இந்தியா தயாராக உள்ளது என்று கூறிய குடியரசுத் துணை தலைவர் வரியில்லாக் கட்டண முன்னுரிமை திட்டத்தை மாலி நாட்டிற்கு இந்தியா அளித்துள்ளது என்றும் இதனால் இந்திய இறக்குமதியாளர்கள் பயன்பெற்றுள்ளதாகவும் குறிப்பிட்டார். மாலி நாட்டுடனான வளர்ச்சி ஒத்துழைப்பு உறவினை மேலும் வலுப்படுத்த வேண்டும் என்பதில் இந்தியா உறுதியுடன் இருப்பதாக அவர் கூறினார்.
புகழ்பெற்ற இஸ்லாமிய நூல்கள் மற்றும் கையெழுத்துப் பிரதிகளின் களஞ்சியமாக உள்ள திம்புக்டுவின் உலகப் பாரம்பரியத் தளம் முழு உலகிற்கும் தனித்துவமான கலாச்சாரச் சொத்து என்று குறிப்பிட்ட திரு. வெங்கையா நாயுடு “தாஜ் மஹால் திம்புக்டுவின் சந்திப்பு” என்ற கண்காட்சியை இந்தியாவில் அமைக்க இந்தியா அரசு முனைப்புடன் செயல் பட்டு வருவதாகவும் தெரிவித்தார்.
மாலி நாட்டிற்கும் மொத்தக் கண்டத்திற்கும் ஒற்றுமை, அமைதி, வளர்ச்சி மற்றும் வளமை அளிக்கவல்ல ஜி-5 சாஹேல் கூட்டுப் படையை நிறுவியதற்காகக் குடியரசுத் துணை தலைவர் மாலி அரசிற்கு வாழ்த்து தெரிவித்தார்.
ரெயில்வே அமைச்சகம்
இந்தக் கோடை காலத்தில் பயணிகளுக்கு சுமூகமான மற்றும் வசதியான பயணத்தை உறுதி செய்வதற்காக இந்திய ரயில்வே 6369 முறை சிறப்பு ரயில்களை இயக்குகிறது
இந்த ஆண்டு கோடைப் பருவத்தில், ரயில் பயணிகளின் வசதிக்காகவும், அதிகப்படியான நெரிசலைக் குறைக்கவும், இந்திய ரயில்வே 380 சிறப்பு ரயில்களில் 6369 முறை ரயில் பயணங்களை இயக்குகிறது. 2022ல் இயக்கப்பட்ட மொத்த கோடைகால சிறப்பு ரயில்களுடன்  ஒப்பிடும்போது, இந்திய ரயில்வே இந்த ஆண்டு 1770 முறை கூடுதலாக பயணங்களை இயக்குகிறது. இந்த வருடம், இணைக்கப்பட்ட முக்கிய இடங்கள் பாட்னா-செகந்திராபாத், பாட்னா-யஸ்வந்த்பூர், பரௌனி-முசாபர்பூர், தில்லி-பாட்னா, புது தில்லி-கத்ரா, சண்டிகர்-கோரக்பூர், ஆனந்த் விஹார்- பாட்னா, விசாகப்பட்டினம்-புரி-ஹவுரா, மும்பை-பாட்னா, மும்பை-கோரக்பூர்.
மொத்தம், 6369 பயணங்களைச் செய்யும் இந்த 380 சிறப்பு ரயில்களில் 25,794 பொதுப் பெட்டிகள் மற்றும் 55,243 தூங்கும் வசதி கொண்ட பெட்டிகள் உள்ளன. பொதுப் பெட்டிகளில் 100 பேர் பயணிக்கும் வசதி உள்ளது,
கோடைக்கால கூட்ட நெரிசலைக் கருத்தில் கொண்டு, நாடு முழுவதும் உள்ள அனைத்து மண்டல ரயில்வேக்களும் சிறப்புப் பயணங்களை இயக்கத் தயாராகியுள்ளன. இந்த சிறப்பு ரயில்கள் மூலம், கர்நாடகா, ஆந்திரா, தெலுங்கானா, மகாராஷ்டிரா, ஒடிசா, மேற்கு வங்கம், பீகார், உத்தரப்பிரதேசம், தில்லி போன்ற பல்வேறு மாநிலங்களில் இருந்து இணைப்பு உறுதி செய்யப்படுகிறது.
AD/PKV/KRS